2 Gauteng-leerders slagoffers van geweld(Argieffoto) Een leerder is dood en nog een beseer in twee afsonderlike voorvalle in Gauteng die afgelope week. In albei gevalle is die dade gepleeg deur medeleerders. ’n Gr. 9-leerder van die Sizwe Secondary School in Germiston is na bewering Dinsdagmiddag omstreeks 14:10 twee strate van die skool deur ŉ gr. 11-leerder doodgesteek. Volgens Steve Mabona, woordvoerder van die departement van onderwys, ondersoek die polisie tans die voorval. By die Nokutuhla LSEN-skool, ŉ skool vir leerlinge met spesiale onderrigbehoeftes in Lyndhurst in Johannesburg, is ŉ 13-jarige meisie Dinsdag beseer toe ŉ ander leerder haar in die basiese lewensvaardigheidsklas gestamp het. Die meisie het glo ŉ diep sny onder haar een knie opgedoen waarna sy in die hospitaal opgeneem is vir verdere mediese behandeling. Mabona sê die departement veroordeel alle gewelddadige dade en wangedrag onder leerders. “Die leerders wat verantwoordelik is vir die dood en besering van die leerders kan nie ongestraf gelaat word nie. Die departement doen ŉ beroep op ouers om hulle kinders tuis te dissiplineer,” het Mabona gesê.